**Informatīvais ziņojums**

**par valsts sabiedrības ar ierobežotu atbildību „Bulduru Dārzkopības vidusskola” finansiālo stāvokli**

**Rīgā**

**2014**

**Satura rādītājs**

[Ievads 3](#_Toc398047011)

[1. Izglītības un zinātnes ministrijas iekšējā audita nodaļas 2013.gada 9.septembra audita Nr.08-01.2/1.10.2013 ziņojumā iekļautā informācija 5](#_Toc398047012)

[2. Tiesvedības, kurās ir iesaistīta vidusskola 6](#_Toc398047013)

[3. Vidusskolas saistības, izmantojot pamatkapitālā ieguldīto zemi 7](#_Toc398047014)

[4. Informācija par vidusskolas saistībām Eiropas Reģionālā attīstības fonda un Klimata pārmaiņu finanšu instrumenta projektos 8](#_Toc398047015)

[5. Vidusskolas finansiālā situācija, noslēdzot 2013.gadu, un tās prognoze 2014.gadam 10](#_Toc398047016)

6. Secinājumi …………………………………………………………………………………….12

# Ievads

Profesionālās izglītības iestādei valsts sabiedrībai ar ierobežotu atbildību „Bulduru Dārzkopības vidusskola” (turpmāk – vidusskola) atšķirībā no vairākuma profesionālās izglītības iestādēm ir netipisks juridiskais statuss:

1) vidusskola ir valsts sabiedrība ar ierobežotu atbildību, savukārt vairākums profesionālās izglītības iestāžu ir tiešās valsts pārvaldes iestādes;

2) vidusskolas darbību regulē arī speciālais likums, proti, likums „Par valsts sabiedrību ar ierobežotu atbildību „Bulduru dārzkopības vidusskola”, tās kapitāla daļām un nekustamajiem īpašumiem” (turpmāk – Likums).

Likuma projekta (turpmāk – likumprojekts) anotācijas sadaļā „Kādēļ likums ir vajadzīgs” ir norādīts, ka:

1) vidusskolas darbības pamatmērķis ir izglītības programmu īstenošana, pilnveidojot un uzturot materiālo, metodisko un organizatorisko bāzi, radot iespējas izglītojamo tālākai izglītībai pēc pamatizglītības vai vidējās izglītības ieguves;

2) likumprojekts nosaka, ka vidusskola ir saglabājama kā valsts kapitālsabiedrība, kura uz saimnieciskā aprēķina pamata nodrošina izglītības programmu īstenošanu, un ka nav pieļaujama tās privatizācija un atsavināšana. Vidusskolai piederošie pamatkapitālā esošie nekustamie īpašumi izmantojami šīs izglītības iestādes vajadzībām, kā arī, lai gūtu ienākumus mācību procesa nodrošināšanai šajā izglītības iestādē, un tie nav privatizējami un atsavināmi.

Atbilstoši Ministru kabineta 2004.gada 3.marta rīkojumam Nr.141 „Par profesionālās izglītības iestāžu nodošanu Izglītības un zinātnes ministrijas padotībā” 4.4.apakšpunktam Izglītības un zinātnes ministrija (turpmāk – ministrija) kļuva par valsts kapitāla daļu turētāju bezpeļņas organizācijā valsts sabiedrībā ar ierobežotu atbildību „Bulduru dārzkopības vidusskola”. Saskaņā ar Ministru kabineta 2004.gada 12.jūlija rīkojuma Nr.472 „Par resursu pārdali starp Zemkopības ministriju un Izglītības un zinātnes ministriju” 5.punktu Ministru kabinets ir noteicis, ka ministrija ir Zemkopības ministrijas tiesību un saistību pārņēmēja attiecībā uz bezpeļņas organizāciju valsts sabiedrību ar ierobežotu atbildību „Bulduru dārzkopības vidusskola”.

Likums stājās spēkā 2005.gada 27.oktobrī. Likuma 1.pantā ir noteikts, ka vidusskola ir valsts kapitālsabiedrība, kurā visas kapitāla daļas pieder valstij, un izglītības iestāde, kura nodrošina izglītības programmu īstenošanu. Atbilstoši Likuma 3.pantam vidusskola, kā arī tās kapitāla daļas nav atsavināmas un privatizējamas. Likuma pielikumā ir uzskaitīti nekustamie īpašumi, kuri, atbilstoši Likuma 4.pantā noteiktajam ir ieguldīti vidusskolas pamatkapitālā un kuri izmantojami šīs izglītības iestādes vajadzībām, **kā arī, lai gūtu ienākumus mācību procesa nodrošināšanai šajā izglītības iestādē**, un kuri nav atsavināmi un privatizējami.

 Ministrijai kļūstot par vidusskolas kapitāla daļu turētāju un Zemkopības ministrijas saistību pārņēmēju attiecībā uz vidusskolu, nākas risināt jautājumus, kas saistīti ar vidusskolā radīto finansiālo situāciju. Šobrīd vidusskolas finanšu situācija ir vērtējama kā kritiska šādu iemeslu dēļ:

1) pirms ministrijas kļūšanas par vidusskolas kapitāldaļu turētāju ir noslēgti zemes nomas līgumi, kas no šā brīža zemes nomas tirgus viedokļa ir vērtējami kā neefektīvi un ekonomiski neizdevīgi;

2) vidusskola ar pašu ieņēmumiem un valsts dotācijām nespēj segt izdevumus, kas saistīti ar izglītības programmu īstenošanu, komunālo izdevumu segšanu un nekustamo īpašumu, tai skaitā ēku un siltumnīcu, uzturēšanu;

3) darbības programmas „Infrastruktūra un pakalpojumi” papildinājuma 3.1.1.1.aktivitātes "Mācību aprīkojuma modernizācija un infrastruktūras uzlabošana profesionālās izglītības programmu īstenošanai" pirmās projektu iesniegumu atlases kārtas projekta Nr.3DP/3.1.1.1.0/10/IPIA/VIAA/034 „Infrastruktūras uzlabošana un mācību aprīkojuma modernizācija profesionālās izglītības programmu īstenošanai Bulduru Dārzkopības vidusskolā” (turpmāk – ERAF projekts) īstenošana ir radījusi neattiecināmus izdevumus, kuru apmērs ir **215 510,78 EUR.** Ņemot vērā to, ka vidusskolas juridiskais statuss ir valsts kapitālsabiedrība, neatbilstoši veiktie izdevumi ir sedzami no vidusskolas budžeta. Papildus ir vērtējama arī iepriekšējās valdes kapacitāte vidusskolas pārvaldībā un projektu īstenošanas vadībā.

Informatīvajā ziņojumā ir sniegta informācija par vidusskolas šā brīža finansiālo situāciju un uzņemtajām saistībām.

Vidusskolas finansiālā situācija ir vērtēta, ņemot vērā:

1) ministrijas 2013.gada 9.septembra iekšējā audita Nr.08-01.2/1.10.2013 ziņojumā iekļauto informāciju;

2) vidusskolas saistības, iznomājot vidusskolas pamatkapitālā ieguldīto zemi;

3) informāciju par vidusskolas saistībām ERAF un Klimata pārmaiņu finanšu instrumenta (turpmāk – KPFI) projektu īstenošanā;

4) vidusskolas bilances operatīvos datus par 2013.gadu.

# Izglītības un zinātnes ministrijas iekšējā audita nodaļas 2013.gada 9.septembra audita Nr.08-01.2/1.10.2013 ziņojumā iekļautā informācija

 Ministrijas iekšējā audita nodaļas 2013.gada 9.septembra audita Nr.08-01.2.10.2013 ziņojumā (turpmāk – audita ziņojums) ir norādīti vidusskolas iekšējās kontroles sistēmas par laika periodu no 2012.gada 1.jūlija līdz 2013.gada 31.maijam trūkumi, kuru rezultātā pastāv vidusskolas finansiālās situācijas riski. Vidusskolas plānošanas dokumentos nav noteiktas vidusskolas komercdarbības attīstības perspektīvas, līdz ar to pastāv risks, ka vidusskolas kā komercsabiedrības attīstība netiek plānota, tādējādi paļaujoties tikai uz valsts budžeta dotācijām, kas veido 70% no vidusskolas resursiem izdevumu segšanai. Pašu ieņēmumi veido 30% no resursiem izdevumu segšanai. Ieņēmumi no palīgražošanas, kas ir komercdarbība, ir tikai 8%. Ņemot vērā šādus rādītājus, ir vērtējams vidusskolas juridiskais statuss, jo ministrijas pakļautībā esošās profesionālās iestādes arī ir tiesīgas iznomāt nekustamos īpašumus, sniegt maksas izglītības pakalpojumus un saņemt samaksu par sniegtajiem pakalpojumiem.

Pēdējos trijos gados vidusskolas saimnieciskās darbības rezultāts ir ar zaudējumiem, kas saistīti ar vidusskolas pamatdarbības un komercdarbības apmēra samazināšanos, un finanšu rādītāji (naudas plūsma, gada pārskats) norāda, ka vidusskola nevar nosegt uzņemtās īstermiņa saistības gan ar uzņēmējiem (AS „Latvijas Gāze”, AS „Latvenergo” u.c.), gan valsti (nodokļi, aizdevumi).

Valsts budžeta dotācija trīs gadu laikā ir samazinājusies, jo ir samazinājies izglītojamo skaits. Vidusskolā ir iespēja nodrošināt mācību procesu aptuveni 1000 izglītojamajiem, uz 2015.gadu vidusskola plāno apmācīt 550 izglītojamos, taču 2013.gada 1.janvārī vidusskolā valsts finansētās grupās mācās 298 izglītojamie, 2014.gada 1.janvārī 290 izglītojamie.

Audita ziņojumā ir konstatēts, ka 2013., 2014. un 2015.gadā vidusskolai pastāv būtisks maksātnespējas risks, kas samazinātos tikai pēc tiesvedības pret a/s „PrivatBank” par garantijas saistību izpildi labvēlīga iznākuma.

Trīs gadu laikā: 2010., 2011., 2012.gadā ieņēmumi no nomas un komunālajiem pakalpojumiem ar katru gadu samazinājās. 2011.gadā, salīdzinot ar 2010.gadu, tie samazinājās par Ls 23 717 jeb 8% un 2012.gadā, salīdzinot ar 2010.gadu, samazinājās par Ls 70 511 jeb 25%. Audita ziņojumā prognozēts, ka 2013.gadā pašu ieņēmumi no nomas samazināsies pat trīs reizes, ko vidusskola skaidroja ar pārtraukto nomas līgumu ar Latvijas Starptautisko skolu.

2013.gada 31.maija izdruka no grāmatvedības sistēmas HORIZON liecināja, ka a/s „Latvijas Gāze” par apkuri nav samaksāti Ls 50 964,94. Saskaņā ar vidusskolas direktora sniegto informāciju parādu rašanos ietekmē valsts budžeta dotācijas samazināšana un izmaksas vienādās daļās katru mēnesi. Valsts budžeta dotācija tiek samazināta saskaņā ar audzēkņu skaita prognozes neizpildi. 2013. gada 31.maija izdruka no grāmatvedības programmas HORIZON liecināja, ka a/s „Latvenergo” par elektroenerģijas pakalpojumu nav samaksāts Ls 4000.

2012.gada 17.oktobrī starp Valsts kasi un vidusskolu tika noslēgts līgums Nr.A1/1/12/592 **par valsts aizdevuma piešķiršanu Ls 252 040,00** apmērā ERAF projekta īstenošanai ar nosacījumu, ka valsts aizdevuma atmaksas termiņš ir 2013.gada 20.decembris ar atmaksas grafiku: Ls 63 010,00 atmaksāt līdz 2013.gada 20.martam, Ls 63 010,00 atmaksāt līdz 2013.gada 20.jūnijam, Ls 63 010,00 atmaksāt līdz 2013.gada 20.septembrim, Ls 63 010,00 atmaksāt līdz 2013.gada 20.decembrim.

2012.gada 17.oktobrī starp Valsts kasi un vidusskolu tika noslēgts līgums Nr.A1/1/12/593 par **valsts aizdevuma piešķiršanu Ls 174 450,00** apmērā Klimata pārmaiņu finanšu instrumenta projekta Nr.KPFI-5/23 „*Valsts SIA „Bulduru Dārzkopības vidusskola” mācību korpusa un sporta un konferenču centra ēkas daļas renovācija atbilstoši augstām energoefektivitātes prasībām un izmantojot videi draudzīgus materiālus un izstrādājumus*” (turpmāk – KPFI projekts) īstenošanai ar nosacījumu, ka valsts aizdevuma atmaksas termiņš ir 2013.gada 20.decembris ar atmaksas grafiku: Ls 43 612,00 atmaksāt līdz 2013.gada 20.martam., Ls 43 612,00 atmaksāt līdz 2013.gada 20.jūnijam, Ls 43 612,00 atmaksāt līdz 2013.gada 20.septembrim, Ls 43 612,00 atmaksāt līdz 2013.gada 20.decembrim”.

2013.gada 26.augustā starp Valsts kasi un vidusskolu tika noslēgtas vienošanās par grozījumiem aizdevuma līgumos, paredzot aizdevuma pamatsummas atmaksas grafiku maiņu un vienošanos par aprēķināto līgumsodu nomaksas grafiku. Puses vienojas par aizdevuma atmaksas grafika un līgumsoda atmaksas grafika ERAF projektam pagarināšanu līdz 2014.gada 20.decembrim un aizdevuma atmaksas grafika un līgumsoda atmaksas grafika KPFI projektam pagarināšanu līdz 2016.gada 20.decembrim.

Abu aizdevumu nodrošinājums saskaņā ar 2012.gada 17.oktobra Hipotēkas līgumu Nr.K/A/12/594 ir nekustamais īpašums, kas sastāv no zemes gabala 24 364 m2 platībā Jūrmalā, Viestura ielā 8 (kadastra Nr.1300 007 7803) un palīgceltnes – šķūņa Jūrmalā, Viestura ielā 8 (kadastra Nr.1300 007 7803 001).

Vidusskola 2013.gada 5.aprīlī ir saņēmusi Valsts kases Norēķinu departamenta vēstuli Nr.11-21.5.2/501 „Par maksājumu”, kurā ir norādīta līguma Nr.A1/1/12/592 aizdevuma procentu un soda procentu aprēķins Ls 1 997,99 apmērā, kurš jāsamaksā līdz 2013.gada 25.aprīlim. Par laikā nenomaksāto aizdevuma summu ir uzkrājušies soda procenti Ls 1 386,22 apmērā.

Vidusskola 2013.gada 5.aprīlī ir saņēmusi no Valsts kases Norēķinu departamenta vēstuli Nr.11-21.5.2.502 „Par maksājumu”, kurā norādīts aizdevuma līguma Nr.A1/1/12/593 aizdevuma procentu un soda procentu aprēķinu Ls 1 324, 68 apmērā, kurš jāsamaksā līdz 2013. gada 25.aprīlim. Audita ziņojuma sagatavošanas brīdī par laikā nenomaksāto aizdevuma summu ir uzkrājušies soda procenti Ls 959,46.

Vidusskola savas iespējas atmaksāt izsniegtos kredītus saista ar iespējami sekmīgu tiesvedības rezultātu pret a/s „PrivatBank” par izsniegtās bankas garantijas saistību izpildi, kā arī ar iespēju realizēt vidusskolas pamatkapitālā ietilpstošu zemes gabalu, par kuru vidusskolai ir nekustamā īpašuma oferte – piedāvājums Ls 320 000,00.

# Tiesvedības, kurās ir iesaistīta vidusskola

Atbilstoši Latgales apgabaltiesas Civillietu tiesas kolēģijas 2014.gada 24.aprīļa spriedumam (lieta Nr.C04318713 C-0110/14) vidusskolas labā paredzēts piedzīt no akciju sabiedrības „Privatbank” parādu un tiesāšanās izdevumus par kopējo summu EUR 220 965,63 (divi simti divdesmit tūkstoši deviņi simti sešdesmit pieci euro 63 centi). Informatīvā ziņojuma iesniegšanas brīdī tiesas spriedums vēl nav stājies spēkā. A/S *„PrivatBank”* tiesvedību plāno turpināt un ir iesniegusi 2014.gada 2.jūnijā Augstākās tiesas Tiesu palātā Apelācijas sūdzību, kas 2014.gada 3.jūnijā ir pieņemta.

Tiesvedība otrās prasības lietā pret akciju sabiedrību „Privatbank” ir uzsākta Rīgas pilsētas Ziemeļu rajona tiesā un nozīmēta izskatīšanai tiesas sēdē 2014.gada 22.septembrī (paredzēts piedzīt vidusskolas labā no akciju sabiedrības „Privatbank” parādu (līguma izpildes garantiju) EUR 202 964,87 (divi simti divi tūkstoši deviņi simti sešdesmit četri euro 87 centi)”.

SIA „*Info Būve*” maksātnespējas procesa ietvaros pret vidusskolu ir celta prasība, kas ar Jūrmalas pilsētas tiesas spriedumu ir noraidīta.

 Vidusskola 2011.gada 29.aprīlī ir cēlusi prasību tiesā (C27169611) pret SIA „Īpašumu attīstības projektu grupa” par parāda un līguma nokavējuma procentu piedziņu par savlaicīgu 2001.gada 22.jūnijā noslēgtā nomas līguma par zemes platības nomu ar Sabiedrību saistību neizpildi. Prasības iesniegšanas brīdī parāds bija 21 888,29 LVL, līgumiskie nokavējuma procenti – 11 548,45 LVL. 1.tiesu instancē un 2.instancē – (07.03.2013.) prasība apmierināta pilnībā. Kopš 30.04.2013. lieta ir bez kustības Augstākās tiesas Senātā. Uz 2014.gada 1.jūliju kopējā summa bez sodu sankcijām, kas nav samaksāta ir EUR 49 213,41(ar PVN). Nav maksāts no 04.03.2009.

# 3. Vidusskolas saistības, izmantojot pamatkapitālā ieguldīto zemi

Atbilstoši Likuma 4.pantā un Likuma pielikumā noteiktajam vidusskolas pamatkapitālā ir ieguldīti šādi zemes gabali, kas atbilstoši likuma regulējumam nav ne atsavināmi, ne privatizējami:

1) nekustamais īpašums "Valsts Bulduru dārzkopības tehnikums", kas atrodas Rīgas rajona Babītes pagastā un sastāv no zemesgabala (kadastra Nr.8048-002-0046) 116,52 ha kopplatībā un uz tā esošām trijām ēkām;

2) nekustamais īpašums, kas atrodas Jūrmalā, Ķemeru ielā 76/84, un sastāv no zemesgabala (kadastra Nr.1300-007-7813) 80871 m**2** platībā un uz tā esošām piecpadsmit ēkām (būvēm);

3) nekustamais īpašums, kas atrodas Jūrmalā, Ganību ceļā 1/3, un sastāv no zemesgabala (kadastra Nr.1300-007-7814) 12527 m**2** platībā un uz tā esošas vienas ēkas (būves);

4) nekustamais īpašums, kas atrodas Jūrmalā, Viestura ielā 8, un sastāv no zemesgabala (kadastra Nr.1300-007-7803) 24364 m**2** platībā un uz tā esošas vienas ēkas (būves);

5) nekustamais īpašums, kas atrodas Jūrmalā, Viestura ielā 6, un sastāv no zemesgabala (kadastra Nr.1300-007-7801) 143224 m**2** platībā un uz tā esošām divdesmit ēkām (būvēm).

Par zemes gabala ar kadastra Nr.8048-002-0046 iznomāšanu ir noslēgti trīs nomas līgumi:

1) 2000.gada 16.maija nomas līgums ar SIA „*Saliena Golf Course*”. Līgums ir spēkā līdz 2049.gada 15.maijam. Zemes platība, kas iznomāta, pamatojoties uz šo līgumu, ir 51 9400 m2. **Nomas maksa gadā šā līguma ietvaros ir Ls 3043,48 (bez PVN);**

2) 2000.gada 16.maija nomas līgums ar SIA „JLD”. Līgums ir spēkā līdz 2050.gada 31.maijam. Zemes platība, kas iznomāta, pamatojoties uz šo līgumu, ir 92500m2. **Nomas maksa gadā Ls 179,74 (bez PVN);**

3) 2013.gada 2.aprīlī ir noslēgts nomas līgums ar SIA „JLD”. Līgums ir spēkā līdz 2018.gada 31.martam. Zemes platība, kas iznomāta, pamatojoties uz šo līgumu, ir 70095m2. **Nomas maksa gadā Ls 479,41 (bez PVN).**

Par zemes gabalu ar kadastra Nr.1300-007-7813 ir noslēgti divi nomas līgumi:

1) 2001.gada 22.jūnijā ir noslēgts nomas līgums ar SIA „Īpašumu attīstības projektu grupa”. Nomas līgums ir spēkā līdz 2051.gada 21.jūnijam. Zemes platība, kas iznomāta, pamatojoties uz šo līgumu, ir 44324 m2. **Nomas maksa gadā ir Ls 14 006,40 (bez PVN);**

2) 2001.gada 1.decembrī ir noslēgts nomas līgums ar SIA „BOXETTI”. Nomas līgums ir spēkā līdz 2051.gada 21.jūnijam. Zemes platība, kas iznomāta, pamatojoties uz šo līgumu, ir 3378 m2. **Nomas maksa gadā par šo platību ir Ls 1 123,52 (bez PVN).**

Par zemes gabalu ar kadastra Nr.1300-007-7814 ir noslēgti divi nomas līgumi:

1. 2001.gada 1.jūnijā ir noslēgts nomas līgums ar SIA „*Onava*”. Nomas līgums ir spēkā līdz 2051.gada 30.jūlijam. Zemes platība, kas iznomāta, pamatojoties uz šo līgumu, ir 7210 m2. **Nomas maksa gadā par šo platību ir Ls 221,51 (bez PVN);**
2. 2013. gada 5. jūlijā ir noslēgts līgums ar SIA „*Magnum Legal*”. Līgums ir spēkā līdz 2018.gada 4.jūlijam. Zemes platība, kas iznomāta, pamatojoties uz šo līgumu, ir 3600m2. **Nomas maksa gadā par šo platību gadā ir Ls 800 (bez PVN).**

Par zemes gabalu ar kadastra Nr.1300-007-7803 ir noslēgts viens nomas līgums. 2003.gada 15.novembrī ar SIA „*Umbras nekustamie īpašumi*”. Nomas līgums ir spēkā līdz 2051.gada 21.jūnijam. Zemes platība, kas iznomāta, pamatojoties uz šo līgumu, ir 22823 m2. **Nomas maksa gadā par šo platību ir Ls 16 889,04 (bez PVN).**

Par zemes gabalu ar kadastra Nr.1300-007-7801 2001.gada 1.jūlijā ir noslēgts viens nomas līgums ar SIA *„Onava*”. Nomas līgums ir spēkā līdz 2051.gada 30.jūnijam. Zemes platība, kas iznomāta, pamatojoties uz šo līgumu, ir 7351 m2. **Nomas maksa gadā par šo platību ir Ls 221,51**

**No audita ziņojumā norādītā ir secināms, ka vidusskola nespēj saimnieciski izmantot tās pamatkapitālā ieguldītos nekustamos īpašumus.**

Provizoriski izvērtējot šā brīža zemes nomas tirgu, ir secināms, ka šobrīd no visu zemes gabalu nomas varētu iegūt par aptuveni EUR 22054,54 gadā vairāk. Šajā pašā laikā jāvērš uzmanība uz to, ka, laužot esošos nomas līgumus, pastāv augsts tiesvedības risks. Papildus jāvērš uzmanība uz to, ka, esošajiem nomniekiem pieprasot augstāku nomas maksu, tie varētu atteikties no nomas līgumiem, un šobrīd nav apzināti citi potenciālie nomnieki. Šobrīd SIA „*Onava*” jau ir uzteikusi nomas līgumu Jūrmalā, Viestura ielā 6 (kadastra Nr.13000077801). SIA „*Īpašumu attīstības projektu grupa”* nemaksā nomas maksu un izskata vidusskolas prasību par nomas līguma laušanu.

# Informācija par vidusskolas saistībām Eiropas Reģionālā attīstības fonda un Klimata pārmaiņu finanšu instrumenta projektos

ERAF projekta kopējās attiecināmās izmaksas 2010.gadā, noslēdzot līgumu par ERAF projekta īstenošanu sastādīja 1 117 571 LVL, taču dēļ neatbilstoši veiktiem izdevumiem, kas radušies Publisko iepirkumu likuma pārkāpumu dēļ, saskaņā ar 2014.gada 14.aprīlī pieņemto lēmumu attiecināmās apstiprinātās izmaksas sastāda EUR 1 374 648,56. Projekta mērķis ir pilnveidot vidusskolas infrastruktūru, modernizēt mācību aprīkojumu un nodrošināt IKT prioritāro izglītības programmu īstenošanai atbilstoši darba tirgus prasībām.

 Būvniecības darbi ir pabeigti, mācību siltumnīca ir nodota ekspluatācijā. Ņemot vērā, ka sākotnējais līgums par mācību siltumnīcas būvniecību tika izbeigts saistībā ar būvnieka maksātnespēju, lai pilnībā pabeigtu būvdarbus un sagatavotu būvobjektu nodošanai ekspluatācijā, vidusskola **ieguldīja arī valsts aizdevuma līdzekļus.** Sākotnējās ERAF projekta attiecināmās izmaksas **tika paredzētas 1 117 571 LVL** **apmērā**. Projekta uzraudzības gaitā konstatēto nepilnību dēļ attiecināmo izmaksu maksimālais apmērs tika samazināts par 27 589 LVL. Tā kā tika konstatēti vēl papildu pārkāpumi, kas saistīti ar būvniecības līguma izpildi, attiecināmo izmaksu apjoms tiks samazināts vēl par **EUR** **176 255,18**.

Attiecībā uz KPFI projektu 2012.gada 6.novembrī ar Grozījumiem Nr.4 Līgumā par projekta Nr.KPFI-5/23 īstenošanu, **sākotnēji noteiktās projekta attiecināmās izmaksas no 1 064 337,55 LVL,** no tām KPFI līdzekļi 887 869,98 LVL un līdzfinansējums 176 467,57LVL, **tiek grozītas uz 761 560,99 LVL,** jo KPFI projekta aktivitātes pilnā mērā netika pabeigtas projekta īstenošanas laikā sakarā ar būvdarbu līguma ar SIA „*Info būve*” laušanu. Ņemot vērā, ka no KPFI līdzekļiem nevar finansēt darbus, kas veikti pēc KPFI projekta termiņa beigām, vidusskola apņēmās pabeigt būvniecību par pašu pārziņā esošajiem līdzekļiem, tai skaitā par valsts aizdevuma līdzekļiem un līdzekļiem, ko paredz iegūt saskaņā ar kredītiestādes garantiju. Saskaņā ar Latvijas Vides investīciju fonda vēstuli „Par projekta līguma Nr. KPFI-5/23 noslēguma pārskatu Nr.7 un noslēguma maksājumu pieprasījumu Nr.6” no 2013.gada 29.oktobra vidusskolai bija jāveic **pārmaksāto avansa līdzekļu atmaksa 78 093,16 LVL** apmērā.

 Ministrija 2013.gada 27.decembrī ir noslēgusi vienošanos pie 2013.gada 16.janvāra līguma Nr.1-27/4, papildinot šā līguma 3.4.apakšpunktu un **piešķirot papildu valsts budžeta dotāciju 194 651 LVL apmērā**; KPFI projekta īstenošanai neizlietoto līdzekļu atmaksai – 78 093 latus; darbības programmas „Cilvēkresursi un nodarbinātība” papildinājuma 1.2.1.1.3.apakšaktivitātes „Atbalsts sākotnējās profesionālās izglītības programmu īstenošanas kvalitātes uzlabošanai un īstenošanai” pirmās projektu iesniegumu atlases kārtas projekta „Profesionālās vidējās izglītības programmu īstenošanas procesu kvalitātes uzlabošana Bulduru dārzkopības vidusskolā” īstenošanai piešķirtā neizlietotā valsts budžeta finansējuma atmaksai – 27 126 latus, kavēto maksājumu atmaksai Valsts kasei piešķirtā valsts aizdevuma ERAF un KPFI projekta īstenošanai (aizdevuma līguma Nr.A1/1/12/592 un Nr.A1/1/1/12/593) – 8 913 latus, Valsts kases piešķirtā aizdevuma Nr.A1/1/12/593 KPFI projekta „Valsts SIA „Bulduru dārzkopības vidusskola” mācību korpusa un sporta un konferenču centra ēkas daļas renovācija atbilstoši augstām energoefektivitātes prasībām un izmantojot videi draudzīgus materiālus un izstrādājumus” īstenošanai pamatsummas daļējai dzēšanai – 80 519 latus. Ministrija ir akceptējusi vidusskolas izteikto priekšlikumu par piešķirtās papildu valsts budžeta dotācijas 60 519 LVL apmērā novirzīšanu ERAF projekta aizdevuma pamatsummas daļējai segšanai.

Lai samazinātu izdevumus vidusskolas ēku apkurināšanai par 20%, vidusskola KPFI ietvaros ir sagatavojusi un 2014.gada 7.maijā Vides investīciju fondam ar vēstuli Nr.1-16/196 ir iesniegusi labojumus projektam „Katlu mājas rekonstrukcija siltumnīcefekta gāzu emisiju samazināšanai Bulduru Dārzkopības vidusskolā”. Projekta izmaksu kopējā summa ir EUR 1 008 358,81, kam ir nepieciešams nacionālais līdzfinansējums EUR 123 378,47 apmērā un finansējums projekta neattiecināmo izmaksu segšanai EUR 185 835,67 apmērā. Balstoties uz siltumapgādes nozares ekspertu alternatīvu apkures sistēmu iespējamo variantu analīzi un KPFI atbalstu ir plānots aizvietot veco fosilo resursu katlu māju, kas darbojas ar dabas gāzi un rada ievērojamus izdevumus vidusskolai, ar kombinētu atjaunojamo resursu tehnoloģiju apkures avotu, kas sastāvēs no biomasas granulu katlu mājas ar jaudu 2.57 MW. Jaunā sistēma tiks izvietota galvenās mācību ēkas siltummezglā, kas tādējādi samazinās saražotā siltuma zuduma apjomu. No Vides investīciju fonda tika saņemts apstiprinājums minētā projekta īstenošanai. 2014.gada 30.jūnijā ir noslēgts Līgums par projekta „Katlu mājas rekonstrukcija siltumnīcefekta gāzu emisiju samazināšanai Bulduru dārzkopības vidusskolā” Nr.KPFI-15.3/101 īstenošanu starp Vides aizsardzības un reģionālās attīstības ministriju, Vides investīciju fondu un vidusskolu. Līgums vidusskolai ar būvniekiem par KPFI projekta īstenošanu ir jānoslēdz līdz 2014.gada 20.septembrim.

# Vidusskolas finansiālā situācija, noslēdzot 2013.gadu, un tās prognoze 2014.gadam

Atbilstoši 2014.gada 11.aprīlī ministrijā iesniegtajam vidusskolas (vienotais reģistrs Nr.40003482021) 2013.gada pārskatam neto apgrozījums un pārējie saimnieciskās darbības ieņēmumi veido kopsummu 1 002 189 latu apmērā, no kuriem 292 005 latus jeb 29,14% sastāda vidusskolas gada laikā sniegto pakalpojumu un pārdotās produkcijas vērtība, 575 745 latus jeb 57,45% – valsts budžeta dotācija un 134 201 lats, jeb 13,39 % – Eiropas Savienības projektu ietvaros saņemtais finansējums. Kopējās izmaksas, ietverot pārējos nodokļus, veido kopsummu 1 045 550 latu apmērā – mācību procesa, izglītības programmu īstenošanas, Eiropas Savienības īstenoto projektu, komunālo izdevumu segšanas, ēku un siltumnīcu uzturēšanas nodrošināšanai 2013.gadā. Ņemot vērā minēto, secināms, ka neto apgrozījums un pārējie saimnieciskās darbības ieņēmumi nesedz pamatdarbības sniegto pakalpojumu, pārdotās produkcijas ražošanas izmaksas un pārējos izdevumus, pārskata gadu noslēdzot ar zaudējumiem 43 361 latu apmērā. Vidusskolas 2013.gada pārskatā minētie vidusskolas zaudējumi 2013.gadā, salīdzinot ar vidusskolas zaudējumiem 4280 latu apmērā 2012.gadā, ir palielinājušies desmit reizes.

Pamatojoties uz SIA „Numeri” veiktās un 2014.gada 15.janvārī ministrijā iesniegtās vidusskolas ekonomiskās analīzes datiem, 2014.gadā, līdzīgi 2013.gada situācijai, vidusskolā ir prognozējama ieņēmumu, kuriem nav seguma, nepietiekamība EUR 175 888,30 (123 615 latu) apmērā. SIA „Numeri” ekonomiskās analīzes speciālisti ir secinājuši, ka:

1. neviens no mācību virzieniem esošajā situācijā nav rentabls;
2. saglabājoties esošajam izglītojamo skaitam, vidusskolas finanšu rezultāti būs līdzīgi arī turpmākajos periodos. Ir iespējami tikai nelieli uzlabojumi (komunālo izdevumu samazinājums, dotācijas palielinājums un tml.), bet ne būtiskas izmaiņas, lai vidusskola varētu pati sevi uzturēt;
3. izvērtējot mācību virzienus, nav ņemtas vērā vidusskolas mācību siltumnīcas uzturēšanas izmaksas, kas izdevumus mācību procesa nodrošināšanai vēl palielinātu. Dārzkopības virziena zaudējumi palielinātos vēl aptuveni par 1 000 LVL uz audzēkni gadā;
4. saglabājoties esošajam izglītojamo skaitam, izglītības programmu īstenošanas normējamās izmaksas nespēj segt vidusskolas pastāvīgās uzturēšanas izmaksas;
5. Eiropas Sociālā fonda (turpmāk – ESF) līdzfinansētās[[1]](#footnote-1) un neklātienes studiju programmas palīdz vidusskolai noturēt kvalificētos mācību spēkus, saglabājot pasniedzēju atalgojumu tirgus līmenī, kaut gan saņemtais finansējums nesedz visas programmu nodrošināšanas izmaksas.

**Uz 2014.gada 9.septembri vidusskolas kopējās īstermiņa maksājumu saistības ir EUR 282 277,1, t.sk., aizņēmuma Valsts kasei atmaksa EUR 232 341,9 apmērā** (t.sk., nokavētā summa EUR 39 433,73 (aizdevuma līguma Nr.A1/1/12/592), 2014.gadā (uz 20.09. un 20.12.) vēl maksājamā summa EUR 179 307,46 (aizdevuma līguma Nr.A1/1/12/592), ikmēneša un apkalpošanas procenti EUR 10 499.60 (uz 09.09.2014.) (aizdevuma līguma Nr.A1/1/12/592 un Nr.A1/1/12/593), aprēķinātie soda procenti EUR 3 101,11 (uz 09.09.2014.) (aizdevuma līguma Nr.A1/1/12/592)**, parādi un kārtējie maksājumi piegādātājiem par precēm un pakalpojumiem - EUR 44 471,81 apmērā, kārtējie nodokļu maksājumi - EUR 5463,39 apmērā.**

Paredzamais saimnieciskās darbības naudas iztrūkums uz 2014.gada 31.decembri ir aptuveni EUR 100 720, kuru pārsvarā veido gāzes un elektroenerģijas rēķini, siltuma zudumu apjomi, mācību siltumnīcu, siltumapgādes izmaksas.

 **Faktiskie vidusskolas vienas dienas zaudējumi ir** **EUR 875 dienā** (vidējais saimnieciskās darbības iztrūkums, neņemot vērā Valsts kases aizdevumu ir 275,95 EUR dienā)**.**

**Nav veikta aizdevuma daļas atmaksa Valsts kasei EUR 39 433,73, kas bija jāveic līdz 2014.gada 20.jūnijam**. Atbilstoši 2012.gada 17.oktobra valsts aizdevuma līgumam Nr.A1/1/12/592 un 2013.gada 26.augustā noslēgtajam vienošanās protokolam pie 2012.gada 17.oktobra aizdevuma līguma Nr.A1/1/12/592 **vidusskolai Valsts kasei vēl jāveic divi maksājumi līdz 2014.gada 20.septembrim** un **līdz 2014.gada 20.decembrim** katrs EUR 89 653,73.

Lai segtu faktiskos izdevumus vidusskolas uzturēšanai, vidusskola ar 2014.gada 24.janvāra vēstuli Nr.1-16/58 lūdz ministrijai piešķirt ikgadēju **papildu finanšu atbalstu no valsts budžeta EUR 120 000** apmērā mācību siltumnīcu uzturēšanas izdevumu segšanai.

Ministrija ir atbalstījusi papildu valsts budžeta dotācijas piešķiršanu vidusskolai EUR 178 000 apmērā (ministrijas 2014.gada 2.jūlija rīkojums Nr.317 „Par papildu finansējuma piešķiršanu profesionālās izglītības iestādei”) vidusskolai tika piešķirta valsts budžeta dotācija 178 000 EUR apjomā - parāda A/S “Latvijas gāze” apmaksai EUR 91 752; parāda par elektroenerģiju A/S “Latvenergo” apmaksai EUR 12 934; parāda SIA “Jūrmalas ūdens” apmaksai EUR 5 235; kredīta līgumsoda atmaksai Valsts kasei EUR 17 859; daļējas aizdevuma daļas atmaksai Valsts kasei piešķirtā valsts aizdevuma ERAF projektu īstenošanai EUR 50 220 (saskaņā ar 2012.gada 17.oktobra valsts aizdevuma līgumu Nr.A1/1/12/592).

Ministrija rosina apropriācijas pārdales veikšanu no budžeta programmas 12.00.00 “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” uz budžeta apakšprogrammu 02.01.00 “Profesionālās izglītības programmu īstenošana” vidusskolasaizņēmuma Valsts kasei atmaksai

EUR 232 342apmērā un KPFI projekta “Katlu mājas rekonstrukcija siltumnīcefekta gāzu emisiju samazināšanai Bulduru dārzkopības vidusskolā”neattiecināmo izmaksu segšanai

EUR 185 836 apmērā.

Saskaņā ar Valsts kases pārskatiem izdevumu izpilde 2014.gada pirmajā pusgadā ministrijas programmā 12.00.00 “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” ir 21,5% no gada plānotā. Ņemot vērā faktisko izdevumu izpildi 1.pusgadā un plānotos nepieciešamos līdzekļus 2.pusgadam paredzama līdzekļu ekonomija šajā programmā. Līdz ar to finansējuma pārdale neietekmēs programmā 12.00.00 “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” paredzēto pamatmērķu īstenošanu 2014.gadā.

**Secinājumi**

1. Lai samazinātu izdevumus vidusskolas ēku apkurināšanai, samazinot siltuma zuduma apjomus un nodrošinātu daļējuvidusskolas īstermiņa maksājumu saistību segšanu, ministrija lūdz steidzami pieņemt konceptuālu atbalstu apropriācijas pārdales veikšanai, samazinot budžeta programmas 12.00.00 “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” finansējumu par EUR 418 178 un attiecīgi palielinot budžeta apakšprogrammas 02.01.00 “Profesionālās izglītības programmu īstenošana” finansējumu, lai nodrošinātu valsts sabiedrības ar ierobežotu atbildību „Bulduru Dārzkopības vidusskola”aizņēmuma Valsts kasei atmaksu EUR 232 342apmērā un KPFI projekta “Katlu mājas rekonstrukcija siltumnīcefekta gāzu emisiju samazināšanai Bulduru dārzkopības vidusskolā”neattiecināmo izmaksu segšanu EUR 185 836 apmērā.
2. Ministrijai sadarbībā ar Zemkopības ministriju līdz 2014.gada 14.oktobrim iesniegt Ministru kabinetā priekšlikumu par dārzkopības izglītības iestādes “Valsts sabiedrība ar ierobežotu atbildību „Bulduru Dārzkopības vidusskola”” īstenoto izglītības programmu turpmāku attīstību.

Izglītības un zinātnes ministre I.Druviete

Vizē:

Valsts sekretāre S.Liepiņa

10.09.2014. 10:33

3915

Traidas, 67814334

dita.traidas@viaa.gov.lv

Sķesters, 67559504

andris.skesters@viaa.gov.lv

Tarvide, 67047916

inga.tarvide@izm.gov.lv

Iļķēna, 67047793

Zenta.ilkena@izm.gov.lv

1. Darbības programmas „Cilvēkresursi un nodarbinātība” papildinājuma 1.2.1.1.3.apakšaktivitātes „Atbalsts sākotnējās profesionālās izglītības programmu īstenošanas kvalitātes uzlabošanai un īstenošanai” otrās projektu iesniegumu atlases kārtas projekta „Profesionālās izglītības programmu, pamatprasmju un kompetenču apguve izglītības un profesionālās karjeras turpināšanai” ietvaros, vienošanās Nr. 2010/0284/1DP/1.2.1.1.3/10/IPIA/VIAA/001. [↑](#footnote-ref-1)